Ο **Γκόραν Γκάβρανσιτς** (σερβικά: *Горан Гавранчић*, 2 Αυγούστου 1978) είναι Σέρβος πρώην διεθνής ποδοσφαιριστής που αγωνιζόταν στη θέση του κεντρικού αμυντικού. Ξεκινώντας από ομάδες της πατρίδας του, πέρασε το μεγαλύτερο διάστημα της επαγγελματικής του καριέρας στην ουκρανική Ντιναμό Κιέβου, ενώ είχε σύντομα περάσματα και από τα πρωταθλήματα της Ελλάδας και της Κίνας. Υπήρξε μέλος της Εθνικής Σερβίας και Μαυροβουνίου που συμμετείχε στο Παγκόσμιο Κύπελλο Ποδοσφαίρου του 2006.

Ποδοσφαιρική καριέρα
--------------------

### Σε επίπεδο συλλόγων

Ο Γκάβρανσιτς γεννήθηκε στις 2 Αυγούστου του 1978 στο Βελιγράδι της Σερβίας (εκείνη τη χρονική περίοδο η γενέτειρά ήταν πρωτεύουσα της ΣΟΔ Γιουγκοσλαβίας) και πέρασε μεγάλο κομμάτι των παιδικών του χρόνων στα τμήματα υποδομής του Ερυθρού Αστέρα, χωρίς ωστόσο να προωθηθεί στην ανδρική ομάδα. Το 1997 υπέγραψε το πρώτο του επαγγελματικό συμβόλαιο με την Τσουκαρίτσκι, στην οποία έμεινε μέχρι το 2001.

Επόμενος σταθμός της καριέρας του ήταν η ΦΚ Ντιναμό Κιέβου, στην οποία αγωνίστηκε επί σειρά ετών και διετέλεσε αρχηγός της. Κατά τα διάρκεια της παρουσίας του στον ουκρανικό σύλλογο μέτρησε 136 συμμετοχές και 22 τέρματα για το εγχώριο πρωτάθλημα, 26 συμμετοχές και δύο γκολ για το κύπελλο, καθώς και τρία τέρματα στο πλαίσιο ευρωπαϊκών διοργανώσεων. Παράλληλα, πανηγύρισε την κατάκτηση τεσσάρων πρωταθλημάτων, ισάριθμών κυπέλλων και τριών σούπερ καπ. 

Κατά τη μεταγραφική περίοδο του Ιανουαρίου του 2008, ο Γκάβρανσιτς παραχωρήθηκε με τη μορφή δανεισμού στον ΠΑΟΚ. Καθιερώθηκε άμεσα στο βασικό σχήμα, ωστόσο στα τέλη Μαρτίου ένας τραυματισμός και η κακή αγωνιστική παρουσία της ομάδας της Θεσσαλονίκης, που έμεινε εκτός πλέι οφ, είχαν ως αποτέλεσμα να χάσει το υπόλοιπο της σεζόν. Κατά τη σύντομη παρουσία του στον ΠΑΟΚ είχε 7 συμμετοχές για το πρωτάθλημα. Επιστρέφοντας από τον δανεισμό του, ακολούθησε η λύση της συνεργασίας του με τη Ντιναμό. Τον Ιανουάριο του 2009 αποκτήθηκε από την Παρτιζάν Βελιγραδίου στην οποία έμεινε για έναν χρόνο, κατακτώντας το εγχώριο νταμπλ. Αποχώρησε στα μέσα της επόμενης σεζόν και ακολούθως είχε ένα σύντομο πέρασμα από την κινεζική Χενάν Κονστράξιον.

Τον Σεπτέμβριο του 2010 ανακοίνωσε την απόσυρσή του από την ενεργό δράση, επικαλούμενος τα συχνά προβλήματα τραυματισμών που αντιμετώπιζε κατά τα τελευταία χρόνια της καριέρας του.

### Εθνική ομάδα

Ο Γκάβρανσιτς πραγματοποίησε την παρθενική του εμφάνιση με την Εθνική Γιουγκοσλαβίας το 2002, σε νικηφόρα φιλική αναμέτρηση με αντίπαλο το Μεξικό, περνώντας στον αγωνιστικό χώρο ως αλλαγή στη θέση του Νέναν Τζόντιτς. Ήταν βασικό στέλεχος της Εθνικής καθ' όλη τη διάρκεια της προκριματικής φάσης για το Μουντιάλ του 2006, καθώς και στην τελική φάση της διοργάνωσης, όπου αγωνίστηκε και στις τρεις αναμετρήσεις του Γ΄ Ομίλου με αντιπάλους τις Ολλανδία, Αργεντινή και Ακτή Ελεφαντοστού. Συνολικά κατέγραψε 28 συμμετοχές με το εθνόσημο, από το 2002 μέχρι και το 2006.

Πέρα από το ποδόσφαιρο
----------------------

Παράλληλα με την αθλητική του καριέρα, ο Γκάβρανσιτς πραγματοποίησε και ολοκλήρωσε σπουδές πάνω στην αρχιτεκτονική. Πλέον εργάζεται ως αρχιτέκτονας σπιτιών και εσωτερικών χώρων.

Παραπομπές
----------

1. ↑  (πολλαπλές γλώσσες) *Transfermarkt*. 9791. Ανακτήθηκε στις 9  Οκτωβρίου 2017.
2. ↑  (Ισπανικά) *Argentine Soccer Database*. 46599.
3. 1 2 3  «Goran Gavrančić». *national-football-teams.com* (στα Αγγλικά). National Football Teams. Ανακτήθηκε στις 30 Μαρτίου 2022.
4. 1 2  «Goran Gavrančić postao arhitekta! Bivši reprezentativac i fudbaler Partizana neprepoznatljiv: Bio sam Zvezdino dete, ali me je Jug uvek vukao (VIDEO)». *telegraf.rs* (στα Σερβικά). Telegraf. 21 Νοεμβρίου 2018. Ανακτήθηκε στις 30 Μαρτίου 2022.
5. 1 2  «Gavranić leaves Dynamo as free agent». *fcdynamo.com* (στα Αγγλικά). FC Dynamo Kyiv. 26 Ιουνίου 2008. Ανακτήθηκε στις 30 Μαρτίου 2022.
6. ↑  «Μπαμ με Γκάβρανσιτς!». *flash.gr*. Flash. 30 Ιανουαρίου 2008. Ανακτήθηκε στις 30 Μαρτίου 2022.
7. ↑  «Δανεικός στον ΠΑΟΚ ο Γκάβρανσιτς, διαδικασίες για την απόκτηση του Γιαχάγια». *in.gr*. In.gr. 30 Ιανουαρίου 2008. Ανακτήθηκε στις 30 Μαρτίου 2022.
8. ↑  Γκίνας, Σάκης (30 Ιανουαρίου 2008). «Δανεικός μέχρι το καλοκαίρι ο Γκάβρανσιτς». *contra.gr*. CONTRA. Ανακτήθηκε στις 30 Μαρτίου 2022.
9. ↑  Γκίνας, Σάκης (31 Μαρτίου 2008). «Τέλος η χρονιά για Γκάβρανσιτς». *contra.gr*. CONTRA. Ανακτήθηκε στις 30 Μαρτίου 2022.
10. ↑  «Γκόραν Γκάβραντσιτς». *slgr.gr*. Super League. Ανακτήθηκε στις 30 Μαρτίου 2022.
11. ↑  Καλογήρου, Νίκος (17 Ιανουαρίου 2022). «Παίκτης της Παρτιζάν ο Γκάβρανσιτς». *contra.gr*. CONTRA. Ανακτήθηκε στις 30 Μαρτίου 2022.
12. ↑  «Goran Gavrančić završio karijeru». *b92.net* (στα Σερβικά). B92. 14 Σεπτεμβρίου 2010. Ανακτήθηκε στις 30 Μαρτίου 2022.
13. ↑  Λίγο καιρό αργότερα μετονομάστηκε σε Εθνική Σερβίας και Μαυροβουνίου.
14. ↑  Σουντουλίδης, Σταύρος (22 Νοεμβρίου 2018). «Ο Γκάβρανσιτς έγινε… αρχιτέκτονας! (vid)». *gazzetta.gr*. Gazzetta. Ανακτήθηκε στις 30 Μαρτίου 2022.

Εξωτερικοί σύνδεσμοι
--------------------

* «Goran Gavrančić». *national-football-teams.com* (στα Αγγλικά). National Football Teams.